བླ་མ་དང་རྡོ་རྗེ་འཇིགས་བྱེད་དབྱེར་མ་མཆིས་པའི་ཞབས་ལ་ཕྱག་འཚལ་ལོ། །འདིར་འོག་ནས་འབྱུང་བའི་ཡུལ་ལྷ་གཞི་བདག་རྣམས་ལ་བསངས་མཆོད་བྱ་བར་འདོད་པས། མཆོད་གཏོར་དམ་རྫས་སྤྱན་གཟིགས་བསངས་སོགས་འདུ་བགྱིས་ཏེ། རང་ཉིད་ཡི་དམ་གྱི་ང་རྒྱལ་ལ་གནས་པའི་སྒོ་ནས་བྱིན་གྱིས་བརླབས་ཏེ། འདི་སྐད་ཅེས་བརྗོད་པར་བྱའོ།། །། ཀྱཻ་དགེ་ལེགས་རྒྱ་མཚོའི་ཆར་འབེབས་བླ་མ་དང་། །མཆོག་ཐུན་དངོས་གྲུབ་སྩོལ་མཛད་ཡི་དམ་ལྷ། །བར་ཆད་ཀུན་སེལ་ཆོས་སྐྱོང་བསྲུང་མ་སོགས། །གུས་པས་སྤྱན་འདྲེན་བསངས་ཀྱི་མགྲོན་དུ་གཤེགས། །བྱང་ཕྱོགས་མདོ་སྨད་རབ་ཡངས་ཡུལ་གྱི་ལྗོངས། །སྐྱོང་མཛད་ལྷ་གཉན་རྨ་ཆེན་སྤོམ་ར་དང་། །ཁྲི་ཤོར་རྒྱལ་མོར་གནས་པའི་མཚོ་སྨན་སོགས། །ཆེ་དགུ་གཉན་དགུའི་གཞི་བདག་གནས་འདིར་གཤེགས། །ཁྱད་པར་མཚོ་ཆེན་ཁྲི་ཤོར་ནུབ་ཀྱི་ཕྱོགས། །ད་བུ་ཚྭ་མཚོ་དཀར་མོ་ཞེས་གྲགས་པར། །གནས་བཅས་སྐྱེ་དགུའི་ཕོངས་པ་སེལ་མཛད་པ། །ཡིད་འཕྲོག་མཚོ་སྨན་འཁོར་བཅས་ད་ཚུར་སྤྱོན། །མཐུ་ལྡན་བལ་གོ་མཐོན་པོ་ཆུ་དཀར་ཀླུང་། །ཚེ་འཛིན་ནོར་བུ་ནོ་ཡོན་ཧུན་ཚ་དང་། །ཐོན་ཐོར་ཚ་གན་ཐོ་ལོ་ག་ལ་སོགས། །འཛིན་མར་རྟེན་བཅས་གང་དག་གནས་འདིར་གཤེགས། །གཞན་ཡང་ད་བུ་ཚྭ་མཚོ་དཀར་མོ་ཡི། །སྟེང་འོག་ཕྱོགས་དང་ཕྱོགས་མཚམས་གནས་བཅས་ཏེ། །ཕྱོགས་འདིའི་མི་ཕྱུགས་མཐའ་དག་སྐྱོང་མཛད་པ། །ལྷ་ཀླུ་དྲེགས་པ་སྡེ་བརྒྱད་གནས་འདིར་གཤེགས། །སྣ་ཚོགས་མཆོད་སྤྲིན་ཚར་དུ་དངར་བའི་དབུས། །དར་ཟབ་འབོལ་གདན་བརྩེགས་པའི་ནོར་བུའི་ཁྲིར། །ཀུན་དགའི་མཛུམ་དཀར་འགྱེད་བཞིན་ལེགས་བཞུགས་ནས། །རབ་འབྱམས་མཆོད་པའི་ཚོགས་ཀུན་བཞེས་སུ་གསོལ། །ཕུན་ཚོགས་ལེགས་བྱས་མ་ལ་ཡ་ཚལ་དུ། །མོས་གུས་དྲོད་གཤེར་རླན་གྱིས་བསྐྱེད་པ་ཡི། །ཡིད་འཕྲོག་མཆོད་པའི་འདབ་སྟོང་རྒོད་པ་འདི། །དང་བས་འབུལ་ལོ་འདོད་དགུའི་དངོས་གྲུབ་སྩོལ། །ཡན་ལག་བརྒྱད་ལྡན་མཆོད་ཡོན་ལྷུང་ལྷུང་འབབ། །པདྨ་ཨུཏྤལ་མེ་ཏོག་འཛུམ་དཀར་རྒོད། །དྲི་ཞིམ་སྤོས་སྣ་བསྲེགས་པའི་ངད་པ་འཐུལ། །མུན་སེལ་སྒྲོན་མེའི་སྣང་བ་ཕྱོགས་བརྒྱར་འབར། །དྲི་བཟང་ཕྱེ་མས་སྦགས་པའི་མཚོ་ཆེན་འཁྱིལ། །ལྷ་མིའི་ཞལ་ཟས་རོ་བརྒྱའི་དཔལ་དང་ལྡན། །སྒྲ་འཛིན་དཔྱིད་གྱུར་རོལ་མོའི་དབྱངས་སྙན་སྒྲོགས། །འདོད་ཡོན་ལྔ་ཡིས་ནམ་མཁའ་བཀང་སྟེ་འབུལ། །སྲ་བརྟན་གོ་ཁྲབ་རྣོ་བའི་མཚོན་ཆའི་རིགས། །རྒྱན་དང་བཞོན་པ་ན་བཟའ་ཕྱག་མཚན་དང་། །རྟ་གཡག་ར་ལུག་བ་ལང་རྔ་མོང་སོགས། །མཐའ་ཡས་སྤྱན་གཟིགས་ཚོགས་རྣམས་དང་བས་འབུལ། །གཞན་ཡང་རྒྱལ་སྲིད་རིན་ཆེན་སྣ་བདུན་དང་། །ཉེ་བའི་རིན་ཆེན་བདུན་དང་བཀྲ་ཤིས་རྫས། །གླིང་བཞི་རི་རབ་ཉི་ཟླ་ལ་སོགས་པ། །དགྱེས་བཞིན་བཞེས་ལ་བཅོལ་བའི་འཕྲིན་ལས་མཛོད། །མཚམས་སྤྲིན་གསར་བའི་མདངས་ལ་ཅོ་འདྲི་ཞིང་། །མི་མཐུན་ཉེས་པའི་བུད་ཤིང་ཀུན་བསྲེགས་པ། །རཾ་ཡིག་ལས་སྐྱེས་རྣམ་དག་འོད་ཟེར་སྤྲོ། །འཁྱོག་པོར་འབར་ཞིང་གཡོ་བའི་མེ་ནང་དུ། །ལྷ་ཤིང་ཤུག་པ་མཁན་པ་བ་ལུ་དང་། །བཟང་པོ་དྲུག་དང་དྲི་ཞིམ་སྤོས་སྣ་དང་། །ཕྱེ་མར་ཟས་སྣ་དར་ཟབ་སོགས་བསྲེགས་པའི། །དུད་སྤྲིན་ལྷ་ཡི་ལམ་ཀུན་གང་བ་འདིས། །དགེ་ལེགས་ཆར་འབེབས་རྩ་བརྒྱུད་བླ་མ་བསངས། །དངོས་གྲུབ་སྩོལ་མཛད་ཡི་དམ་ལྷ་ཚོགས་བསངས། །བར་ཆད་ཀུན་སེལ་ཆོས་སྐྱོང་བསྲུང་མ་བསངས། །དགྲ་ལྷའི་རྒྱལ་པོ་རྨ་ཆེན་སྤོམ་ར་བསངས། །ཁྲི་ཤོར་རྒྱལ་མོར་གནས་པའི་ཀླུ་ཆེན་བསངས། །ཚྭ་མཚོ་དཀར་མོར་གནས་བཅས་མཚོ་སྨན་བསངས། །གཞན་ཡང་བལ་གོ་མཐོན་པོ་ཆུ་དཀར་ཀླུང་། །ཚེ་འཛིན་ནོར་བུར་གནས་པའི་གཞི་བདག་བསངས། །ནོ་ཡོན་ཧུན་ཚ་ཐོན་ཐོར་ཞེས་གྲགས་དང་། །ཚ་གན་ཐོ་ཡོ་གར་གནས་གཞི་བདག་བསངས། །གཞན་ཡང་ཕྱོགས་འདིའི་མི་ཕྱུགས་སྐྱོང་མཛད་པའི། །ཡུལ་ལྷ་གཞི་བདག་གཉན་པོ་འཁོར་བཅས་བསངས། །བདག་ཅག་སེམས་ཉིད་རང་བཞིན་ནམ་མཁའི་དབྱིངས། །གློ་བུར་ཉོན་མོངས་སྤྲིན་ཚོགས་ཀྱིས་བསྒྲིབས་ཏེ། །བག་མེད་དབང་གིས་ས་རྐོ་རྡོ་རློག་དང་། །ཆུ་མིག་དཀྲུག་དང་མི་གཙང་སྦགས་པ་དང་། །གྲིབ་ཕོག་མནོལ་དང་ཁས་བླངས་ཆག་པ་སོགས། །ཡུལ་ལྷ་གཉན་པོ་འཁོར་དང་བཅས་པ་ཡི། །ཐུགས་དང་འགལ་བ་གང་བགྱིས་མཐོལ་ལོ་བཤགས། །བཟོད་པར་བཞེས་ལ་མཐུན་པའི་དངོས་གྲུབ་སྩོལ། །མང་མང་མཆོད་པའི་ཚོགས་ཀུན་ལེགས་བཤམས་ཏེ། །སྙན་སྙན་གདུང་བའི་དབྱངས་ཀྱིས་གསོལ་འདེབས་ན། །ལྷག་ལྷག་ཐུགས་རྗེའི་མཐུ་དཔུང་རབ་བསྐྱེད་དེ། །ཡང་ཡང་བསྲུང་ཞིང་སྐྱོབ་པའི་འཕྲིན་ལས་མཛོད། །སྔོན་གྱི་ལས་དང་འཕྲལ་རྐྱེན་གློ་བུར་བས། །ཉེ་བར་བསྐྲུན་པའི་ནད་རིམས་གདོན་བགེགས་དང་། །ཁ་སྨྲས་གླེང་གཞི་མཐུ་བྱད་མནན་གཏད་སོགས། །ཕྱི་ནང་ཉེར་འཚེ་མཐའ་དག་ཞི་བར་མཛོད། །རྗེ་འབངས་མཐའ་དག་ཚེ་རིང་སྟོབས་འབྱོར་རྒྱས། །མི་རྒྱུད་འཕེལ་ཞིང་སྙན་གྲགས་ཉི་ལྟར་གསལ། །ཟས་ནོར་ལོངས་སྤྱོད་དབྱར་མཚོའི་དཔལ་ལ་འགྲན། །ཆོས་སྲིད་ཉི་ཟླའི་སྣང་བ་རྒྱས་པར་མཛོད། །བདག་ཅག་རྣམས་ལ་བསམ་སྦྱོར་ཅི་རིགས་ཀྱིས། །གནོད་ཅིང་འཚེ་བའི་མི་དང་མི་མིན་ཀུན། །དུས་མཐའི་མེ་དང་འཕྲད་པའི་རྩ་སྦུར་བཞིན། །སྐད་ཅིག་ཉིད་ལ་བརླག་པའི་འཕྲིན་ལས་མཛོད། །སྔོན་སྨོན་ལས་ཀྱིས་འབྲེལ་བ་བདག་ཅག་ཀུན། །གཞི་ལམ་བྱེས་གསུམ་གང་དུ་གནས་ཀྱང་རུང་། །འབྲལ་མེད་རྟག་ཏུ་བསྲུང་ཞིང་སྐྱོབ་པ་དང་། །ཅི་བསམ་ལྷུན་གྱིས་གྲུབ་པའི་འཕྲིན་ལས་མཛོད། །མཇུག་ཏུ་ཡིག་བརྒྱ་བཟླས་ལ་ནོངས་པ་བཟོད་པར་གསོལ། མགྲོན་རྣམས་རང་གནས་སུ་གཤེགས་པར་གྱུར། ཞེས་བརྗོད་ལ་བཀྲ་ཤིས་ཀྱི་ཚིགས་སུ་བཅད་པ་ཅི་རིགས་བྱའོ། །ཞེས་བསངས་མཆོད་བཀྲ་ཤིས་དཔལ་སྟེར་ཞེས་བྱ་བ་འདི་ནི། རྒྱལ་བའི་བསྟན་པ་བསྟན་འཛིན་དང་བཅས་པར་གུས་མཆོད་ལྷུར་ལེན་པའི་ས་སྐྱོང་དམ་པ་པེའི་ལི་འཇིགས་མེད་ཡེ་ཤེས་ཀྱིས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་ཚྭ་མཚོ་དཀར་མོ་དང་ཉེ་བའི་སའི་ཆར་སྦྱར་བའོ།། །།